**План-канспект урока беларускай мовы**

**па тэме «Галосныя гукі [о], [э] – [а]. Правапіс слоў з літарамі о, э - а»**

 **2 клас**

Настаўнік пачатковых класаў дзяржаўнай установы адукацыі «Сярэдняя школа № 3 г. Слоніма»

Плахіна Раіса Фёдараўна

**Мэта:**

плануецца, што да канца ўрока вучні ўдасканаляць уменне пісаць правільна словы з літарамі о, э – а.

**Задачы:**

арганізаваць дзейнасць вучняў па фарміраванню ўменняў:

* падбіраць прапушчаныя літары о,э, а ў адпаведнасці з правілам напісання;
* змяняць форму слова, дзе адбываецца чаргаванне літар о,э –а;
* пісаць словы з вывучаемымі літарамі пад дыктоўку;

садзейнічаць :

* развіццю уменняў аналізаваць, рабіць вывады, выконваць дзеянні па алгарытму;
* узбагачэнню слоўнікавага запасу;

скласці ўмовы:

* для выхавання самастойнасці, арганізаванасці, пачуцця таварыства і павагі да аднакласнікаў.

**Абсталяванне і сродкі навучання:** апорная табліца, літары, карткі з заданнямі, мультымедыйная прэзентацыя, каляровыя алоўкі: зялёны, жоўты, чырвоны.

**Тып урока:** урок замацавання ведаў

**Ход урока**

**Арганізацыя пачатку ўрока**

Добры дзень, мае юныя сябры. Сёння ўрок беларускай мовы ў вас правяду я. Завуць мяне Раіса Фёдараўна.

Вы са мной павіталіся вочкамі. Павярніцеся адзін да аднаго і павітайце вочкамі свайго суседа па парце.

Цяпер павярніцеся спінай да мяне і падарыце свае прывітанні нашым гасцям. Ціхенька сядайце!

Калі людзі вітаюць адзін аднаго, яны жадаюць здароўя. Яшчэ я вам жадаю, каб сёння на ўроку вы дапамагалі адзін аднаму, каб вы заўсёды рашалі праблемы, якія ўзнікаюць разам, каб вы адкрылі нешта новае і цікавае на ўроку, каб добры настрой прысутнічаў на працягу ўсяго ўрока.

Я рада вас вітаць на ўроку, дзе мы маем магчымасць размаўляць на роднай мове. Я вельмі ганаруся, што сёння вы – МАЕ вучні і ўпэўнена, што разам у нас усё атрымаецца.

**Праверка дамашняга задання**

Я заўважыла, што ў вас добры настрой. А я засумавала, таму што перад урокам даведалася, што пасварыліся літары, якія заўсёды сябравалі. Літары збеглі са слоў. Адкрыйце сшыткі. Давайце праверым, як вы выканалі дамашняе заданне.

1. Якія літары збеглі са слоў?
2. Назавіце словы, з якіх збегла літара О.
3. Прачытайце словы, у якіх не захацела жыць літара А.
4. Якой літары-сяброўкі не хапае?

У вас на партах ляжаць літары. Моўчкі пакажыце іх. Гэта незвычайныя літары: кожная з іх мае ўзор з кружкоў. Сёння на ўроку для вас яны будуць вашымі ацэначнымі лісткамі. Правільнасць выканання заданняў будзем адлюстроўваць наступным чынам:

* правільна (без памылак) выканаў заданне;
* дапусціў 1-2 памылкі;
* не справіўся з заданнем.

Зразумелі? Малайцы!

Ацаніце правільнасць выканання дамашняга задання.

**Пастаноўка тэмы і мэты ўрока**

У беларускай мове ёсць правіла, якое аб’ядноўвае ўсе гэтыя

літары.

Давайце ўспомнім яго. (Дзеці прагаворваюць правіла, я звяртаю увагу на апорную табліцу).

Напэўна, вы ўжо зразумелі, якая тэма нашага ўрока. Назавіце.

З гэтай тэмай вы ўжо знаёмы, правіла ведаеце.

Паспрабуем разам сфармуляваць задачы ўрока. Дапамогуць словы.

Замацоўваць …

Удакладняць…

Правяраць…

А таксама мы будзем узбагачаць слоўнікавы запас.

**Чыстапісанне**

Каб падрыхтаваць вашу руку да напружанай працы на ўроку, як

заўсёды, пачнем з хвілінкі чыстапісання. Пакажам ЛІТАРАМ, што мы прыгожа, чыста, акуратна пішам у сшытках.

Звярніце ўвагу на дату ў сшытках. У якім слове працуе правіла тэмы ўрока? (раб**о**та)

Вам сёння прыйдзецца на ўроку шмат разоў устаўляць і запісваць літары **о, э, а** ў словах.

Скажыце, як мірацца людзі, калі яны пасварыліся або ўзнікла непаразуменне? (просяць прабачэнне, падаюць адзін аднаму рукі)

Літары таксама ўмеюць сябраваць пры дапамозе розных злучэнняў.

Звярніце ўвагу на від злучэння.

Прапішыце літары ў сваіх сшытках акуратна так, як запісана на дошцы.

Змадэліруйце правіла.

Якія галосныя бываюць толькі пад націскам? Пастайце націск.

Якая галосная пішацца замест літар о, э не пад націскам? Давайце падкрэслім яе.

Як прыемна бачыць нашы літары ў адным радзе. Яны, як сапраўдныя сябры, дапамагаюць і падтрымліваюць адзін аднаго.

Ацаніце сваю працу. Размалюйце наступны кружок.

Звярніце ўвагу на сказ. Прачытайце вочкамі. Уголас.

***Чалавек без сябр..ў, што др..ва без к..р..нёў.***

Прачытайце сказ. Ці ўсе словы вам зразумелы?

Як вы разумееце сэнс прыказкі?

Растлумачце прапушчаныя літары. Якое правіла працуе ў словах?

Якія вядомыя правілы можна прымяніць да слоў сказа? (Вялікая літара ў пачатку сказа, знак прыпынку ў канцы сказа, правапіс ў, дадатковы знак прыпынку)

Запішыце ў сшыткі.

Праверка.

Ацаніце сваю працу.

**Фізхвілінка для вачэй**

Жмуркі, улева-управа, уверх-уніз,

Вазьміце ручку або аловак: глядзім на кончык алоўка, набліжаем-аддаляем;

Напішыце ў паветры літару О,Э,А (любую) і прасачыце вочкамі за яе напісаннем.

Дзякуй! Спадзяюся, што вашы вочкі змаглі трошкі адпачыць.

Часцей за ўсё мы мірымся ў гульнях. ЛІТАРЫ працягваюць з вамі гуляць у словы. Зараз я буду паказваць словы, а вам трэба ў свае сшыткі запісаць толькі тую літару, якую неабходна ўставіць словы.

м..ра

м..рскі

с..рца

с..рдэчны

х..лад

х..лодны

Праверка: О, а, э, а, о, а.

Ацаніце сваю працу.

Дакажыце літарам, што вы ўмееце дружна працаваць і дамовіцца з суседам па парце.

**Работа ў парах.** Гульня “Адзін - многа” (картка на чырвоным фоне)

|  |
| --- |
| Дапішыце словы па ўзоры |
| **адзін – многа**воўк – ваўкіслон - …кот - …рэкі - …стрэлы - … |

Праверка.

Ацаніце сваю працу.

**Фізхвілінка**

Устаньце, калі ласка. Пры дапамозе розных практыкаванняў можна адпачыць ад напружанай працы. Для гэтага трэба падыхаць. Закрыйце адну палавінку носа, падыхайце…

Закрыйце другую палавінку носа, і зноў падыхайце…

Цяпер памасіруйце вушы…

Вы стаіце ў калонах адзін за адным.

Пакладзіце рукі на плечы таго, хто стаіць наперадзе. Пахлопайце па спіне…

Пашчывайце лёгенька спінку суседа…

Пагладзьце…

Падзякуйце за масаж і пажміце рукі.

Сядайце на свае месцы!

**Хвілінка адкрыццяў**

Прадэманструйце ЛІТАРАМ сваё ўменне **працаваць у групах (чацвёрках)**.

Заданне:

1. Раздзяліце ланцужок з літар на словы.
2. Пастаўце націск у кожным слове.
3. Падкрэсліце галосныя ў ненаціскных складах.

ЭКСКУРСІЯТЭЛЕФОНРЭЦЭПТ

АЭРАПОРТРЭКЛАМАТЭХНІЧНЫ

ВЕТЭРАНЖЭТОНГАРДЭРОБ

ЭКРАНТЭЛЕГРАМАРЭСПУБЛІКА

ТЭАТРОРДЭНЖЭТОН

ТЭЛЕВІЗАРЦЭНТРАЛЬНЫДЭТАЛЬ

Праверка выкананых работ. Вывешванне на дошцы.

Што цікавае заўважылі?

Літара Э – не пад націскам.

Вывад: у беларускай мове ёсць словы-выключэнні або словы іншамоўнага паходжання. З такімі словамі падрабязна вы пазнаёміцеся на ўроках беларускай мовы пазней.

Ацаніце сваю працу. ЛІТАРЫ вельмі задаволены вашай працай.

**Дамашняе заданне (картка на зялёным фоне)**

Заданне. Паслухайце тэкст.

У час ур..каў на шк..льным дв..ры цішыня. Звініць зв..нок. Дв..р ажывае. Дзіцячыя г..ласы поўняць наваколле.

Устаўце прапушчаныя літары.

Ці ўзніклі ў вас пытанні?

Гэта і будзе ваша дамашняе заданне.

А як вы адпачываеце на перапынку?

ЛІТАРАМ цікава даведацца, як вы засвоілі тэму ўрока.

Прапаную вам выканаць **тэставую работу**. (картка – блакітны колер)

1. Пазнач, якія з галосных гукаў у беларускай мове заўсёды знаходзяцца пад націскам?

**В** [о], [э]

**А** [а], [у]

1. Вызнач, калі ў беларускай мове замест гукаў [о], [э] вымаўляецца [а]:

**Е** не пад націскам

**К** у любым выпадку

1. У якім слове трэба пісаць літару О?

**З**  г..рады

**Д** г..рад

1. У якім слове трэба пісаць літару Э?

**А** тр..ск

**М** тр..шчаць

1. Адзнач радок слоў, у якім адлюстравана правіла напісання літар О, Э – А ў беларускай мове:

**У** ружы – ружа

**Ю** ногі - нага

Складзіце слова з літар, якія вы абвялі. Што атрымалася? Ацаніце сваю працу.

Устаньце, калі ласка вучні, у каго атрымалася слова. Малайцы!

**Рэфлексія**

Што вы ведаеце па тэме ўрока?

Закончыце сказ: я ВЕДАЮ, што …

Паглядзіце, якія прыгожыя сталі вашы ЛІТАРЫ. Зараз я прапаную вам размяркавацца па групах.

Вучні, у якіх толькі зялёны колер на літарах, збяруцца каля дошкі.

Хто выкарыстаў, акрамя зялёнага колеру, жоўты, чакаем каля дзвярэй.

У каго ёсць чырвоны колер, збярыцеся каля першай парты.

Якія вы сёння малайцы. Вы дапамаглі ЛІТАРАМ памірыцца і паказалі, што значыць працаваць і жыць дружна.

У кожнай літары ёсць сваё месца і кожная літара выконвае сваю ролю. І сварка ніколі да дабра не прыводзіць. Таму беражыце сваіх сяброў, дапамагайце ім.

Дзякуй вам за работу. Я вельмі рада, што менавіта вы былі маімі вучнямі. Да новых сустрэч!